Der er fundet covid-19 blandt mink på endnu en nordjysk minkfarm. Det oplyser Fødevarestyrelsen fredag eftermiddag. I juni blev der konstateret covid-19 på tre minkfarme i Nordjylland, og nu er en fjerde farm altså ramt. Formand for de nordjyske pelsdyravlere John Elling fortalte tidligere fredag til TV2 Nord, at Fødevarestyrelsen var i gang med at undersøge døde mink fra en avler i Hjørring Kommune. - Det er ved en screening foretaget i denne uge, at der tilsyneladende er fundet corona, sagde John Elling fredag til TV2 Nord. Mink skal formentlig ikke aflives Fødevarestyrelsen oplyser til TV2 Nord, at farmen, hvor der er konstateret coronasmitte, ligger i Hjørring Kommune. På to af de tre minkfarme, hvor der i juni blev konstateret smitte med covid-19, blev minkene aflivet. Det skal umiddelbart ikke ske på den farm, hvor der netop er konstateret coronasmitte. - Vi er blevet klogere siden da og har høj smittebeskyttelse på farmene, hvor medarbejderne er meget restriktive med at bære ansigtsmasker og gå i bad. Det bliver også sikret, at der ikke er huller i hegnet omkring den ramte minkfarm, så minkene kan slippe ud og sprede smitten, siger beredskabschef i Fødevarestyrelsen Nikolas Hove til TV2 Nord. Nikolas Hove oplyser, at der er cirka 15.000 mink på den farm, hvor der netop er konstateret smitte, og at 30 ud af 40 testede dyr var covid-19-positive. Efter de tre tilfælde af udbrud med coronavirus på nordjyske minkfarme i juni vedtog regeringen et overvågningsprogram af de danske minkfarme, som i første omgang betød en stikprøvekontrol hos 10 procent af de danske avlere, hvor der ikke blev fundet corona hos de 125 undersøgte minkbesætninger.

Referat:
Der er konstateret coronasmitte på endnu en nordjysk minkfarm. Det oplyser Fødevarestyrelsen fredag eftermiddag.